《次临封八景韵 其三 蟠龙烟雨》
明代·蒙尧佐

闻说蟠龙形胜森，独多烟雨入春深。朝迷树杪山牵练，风过堤头柳拂金。

入望空濛阑客思，悬知霢霂慰农心。苍天若为遐方恤，甘澍年年遍绿阴。

作者简介：蒙尧佐，字宏勋。封川（今广东封开县）人。明神宗万历四十七年（一六一九）贡生。事见明方尚祖纂修、清胡璿续修康熙《封川县志》卷一七。